**Accident cosmic**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În suflet porți destin albastru,

Aștept să vii, n-am să te las să pleci,

Ești floarea mea de colț, un astru

Ce mă aprinzi în nopțile prea reci.

Ți-am căutat privirea caldă

Pe umerii unui sfârșit de zi,

Când asfințitul se mai scaldă

Între tăceri și verbul „a iubi”.

Te-am mângâiat pe gleznă seara,

Ți-am sărutat metafora și-n vis,

Invoc în suflet primăvara

Și-am să te-aștept pe sensul interzis.

- Ne-am întâlnit pe o planetă

Ce n-a atins perfecţiunea sferei,

Asteroid şi o cometă

Incendiind azotul atmosferei.

Doi visători nebuni, excentrici,

Predestinaţi, aşa ne-a vrut destinul,

Am devenit heliocentrici

Eu marea ta, tu cerul meu, seninul

Din dimineţi necenzurate...

Te-am căutat, iubite, ani-lumină,

Tu eşti cealaltă jumătate

De vers şi-avem aceeaşi rădăcină.

Ioan Grigoraș Liliana Trif